Skulle det være en kartoffelmad og en napoleonskage på toppen af folkestyret? Efter et par års barsel åbner en udsigtsrestaurant i tårnet på Christiansborg endelig til sommer.

Det forventede trækplaster i parlamentsbygningen får plads til 100 spisende af gangen og skal drives af den lokale madentreprenør Bojesen, der i forvejen står for serveringen i blandt andet Operaen og Axelborg. Da køkkenbyggemulighederne i tårnet har sine begrænsninger, vil menuen kredse om klassisk dansk smørrebrød og ditto kager.

Christiansborgs tårn er Københavns højeste – med sine 106 meter stikker det akkurat Rådhustårnet med en meters penge. Den fornemme udsigt er imidlertid aldrig blevet brugt til andet end pulterkammer før nu, hvor der også bliver offentlig adgang til en udsigtsplatform over tårncaféen.